Document ID: 32014D0802

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Νοεμβρίου 2014 για την τροποποίηση των αποφάσεων 2010/470/ΕΕ και 2010/472/ΕΕ όσον αφορά τις απαιτήσεις υγειονομικού ελέγχου σχετικά με την τρομώδη νόσο των προβάτων για το εμπόριο και τις εισαγωγές στην Ένωση εμβρύων αιγοπροβάτων [κοινοποιηθείσα υπό τον αριθμό C(2014) 8339] (Κείμενο που παρουσιάζει ενδιαφέρον για τον ΕΟΧ) (2014/802/EE) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 11 παράγραφος 3 τρίτη περίπτωση, το άρθρο 17 παράγραφος 2 στοιχείο β), το άρθρο 18 παράγραφος 1 πρώτη περίπτωση καθώς και το άρθρο 19 εισαγωγική φράση και στοιχείο β), Εκτιμώντας τα ακόλουθα: (1) Το παράρτημα IV μέρος Α της απόφασης 2010/470/ΕΕ της Επιτροπής (2) καθορίζει το υπόδειγμα υγειονομικού πιστοποιητικού για το εμπόριο εντός της Ένωσης παρτίδων ωαρίων και εμβρύων αιγοπροβάτων που έχουν συλλεχθεί ή παραχθεί μετά τις 31 Αυγούστου 2010. (2) Το παράρτημα IV μέρος 2 της απόφασης 2010/472/ΕΕ της Επιτροπής (3) καθορίζει το υπόδειγμα υγειονομικού πιστοποιητικού για τις εισαγωγές στην Ένωση παρτίδων ωαρίων και εμβρύων αιγοπροβάτων. (3) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου (4) θεσπίζει κανόνες πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (ΜΣΕ) στα βοοειδή και τα αιγοπρόβατα. Το κεφάλαιο Α του παραρτήματος VIII του εν λόγω κανονισμού θεσπίζει τους όρους που διέπουν το ενδοενωσιακό εμπόριο ζώντων ζώων, σπέρματος και εμβρύων. Επιπλέον, το παράρτημα IX του εν λόγω κανονισμού θεσπίζει τους όρους για τις εισαγωγές στην Ένωση ζώντων ζώων, εμβρύων, ωαρίων και προϊόντων ζωικής προέλευσης από τρίτες χώρες. (4) Βάσει νέων επιστημονικών στοιχείων, ο κανονισμός (ΕΚ) αριθ. 999/2001 τροποποιήθηκε με τον κανονισμό (ΕΕ) αριθ. 630/2013 της Επιτροπής (5). Οι τροποποιήσεις αυτές, σχετικά με την τρομώδη νόσο των προβάτων, αντανακλώνται με την εκτελεστική απόφαση 2013/470/ΕΕ της Επιτροπής (6) στο υπόδειγμα υγειονομικού πιστοποιητικού για το ενδοενωσιακό εμπόριο παρτίδων ωαρίων και εμβρύων αιγοειδών και προβατοειδών που καθορίζεται στο μέρος Α του παραρτήματος IV της απόφασης 2010/470/ΕΕ και στο υπόδειγμα υγειονομικού πιστοποιητικού για εισαγωγές στην Ένωση παρτίδων ωαρίων και εμβρύων αιγοειδών και προβατοειδών που καθορίζεται στο μέρος 2 του παραρτήματος IV της απόφασης 2010/472/ΕΕ, με μεταβατική περίοδο έως τις 31 Δεκεμβρίου 2014. (5) Σύμφωνα με επιστημονική γνώμη της Ευρωπαϊκής Αρχής για την Ασφάλεια των Τροφίμων (EFSA), που εκδόθηκε στις 24 Ιανουαρίου 2013, σχετικά με τον κίνδυνο μετάδοσης της κλασικής τρομώδους νόσου μέσω της μεταφοράς in vivo γονιμοποιημένων εμβρύων σε προβατοειδή, και η οποία κατέληγε στο συμπέρασμα ότι ο κίνδυνος μετάδοσης της κλασικής τρομώδους νόσου από την εμφύτευση ομόζυγων ή ετερόζυγων εμβρύων ARR προβατοειδών θα μπορούσε να θεωρηθεί αμελητέος, υπό τον όρο ότι τηρούνται οι συστάσεις του OIE και οι διαδικασίες σχετικά με τη μεταφορά εμβρύων, οι σχετικές διατάξεις του κανονισμού (ΕΚ) αριθ. 999/2001 τροποποιήθηκαν με τον κανονισμό (ΕΕ) αριθ. 1148/2014 της Επιτροπής (7). (6) Το υπόδειγμα υγειονομικού πιστοποιητικού για το ενδοενωσιακό εμπόριο παρτίδων ωαρίων και εμβρύων αιγοειδών και προβατοειδών, το οποίο καθορίζεται στο παράρτημα IV μέρος Α της απόφασης 2010/470/ΕΕ, και το υπόδειγμα υγειονομικού πιστοποιητικού για τις εισαγωγές στην Ένωση παρτίδων ωαρίων και εμβρύων αιγοπροβάτων, το οποίο καθορίζεται στο παράρτημα IV μέρος 2 της απόφασης 2010/472/ΕΕ, θα πρέπει, συνεπώς, να τροποποιηθούν ώστε να αντικατοπτρίζουν τις απαιτήσεις που ορίζονται στον κανονισμό (ΕΚ) αριθ. 999/2001, όπως τροποποιήθηκε με τον κανονισμό (ΕΕ) αριθ. 1148/2014. (7) Επιπλέον, στο υπόδειγμα υγειονομικού πιστοποιητικού για το ενδοενωσιακό εμπόριο παρτίδων ωαρίων και εμβρύων αιγοπροβάτων, το οποίο ορίζεται στο παράρτημα IV μέρος Α της απόφασης 2010/470/ΕΕ, χρειάζεται να τροποποιηθούν ορισμένες παραπομπές στον κανονισμό (ΕΚ) αριθ. 999/2001 για την εξάλειψη κάθε αμφιβολίας. (8) Εξάλλου, στο υπόδειγμα υγειονομικού πιστοποιητικού για τις εισαγωγές στην Ένωση παρτίδων ωαρίων και εμβρύων αιγοπροβάτων, το οποίο ορίζεται στο παράρτημα IV μέρος 2 της απόφασης 2010/472/ΕΕ, απαιτείται πιο ακριβής διατύπωση προκειμένου να εξασφαλιστεί σαφής κατανόηση σχετικά με το ότι τα συστήματα δοκιμών που αναφέρονται σε επιζωοτική αιμορραγική νόσο (EHD) εφαρμόζονται στα θηλυκά ζώα δότες αιγοειδών ή προβατοειδών. (9) Συνεπώς, θα πρέπει να τροποποιηθούν αναλόγως οι αποφάσεις 2010/470/ΕΕ και 2010/472/ΕΕ. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα IV της απόφασης 2010/470/ΕΕ τροποποιείται σύμφωνα με το παράρτημα I της παρούσας απόφασης. Άρθρο 2 Το παράρτημα IV της απόφασης 2010/472/ΕΕ τροποποιείται σύμφωνα με το παράρτημα II της παρούσας απόφασης. Άρθρο 3 Η παρούσα απόφαση αρχίζει να εφαρμόζεται από την 1η Ιανουαρίου 2015. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 14 Νοεμβρίου 2014.

Classification Labels:
105
986
703
36
2394

Label Descriptions:
{"105": "ΚΤΗΝΟΤΡΟΦΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
711
614
5962
3156
2450
5877

EuroVoc IDs (Expanded): 2442
711
614
5962
3156
2450
5877

Dataset Source: meu

Split: test